**

***CONCURSUL “DAN BARBILIAN- MATEMATICIAN ȘI POET”***

***CLASA a VI-a***

***NOIEMBRIE 2022***

Citește textul de mai jos pentru a răspunde cerințelor date:

„*Era odată o fetiță căreia îi muriseră mama și tata și ea rămăsese așa de săracă, încât nu mai avea nicio cămăruță unde să locuiască, niciun pat unde să doarmă, în sfârșit, nimic altceva decât hainele de pe ea și bucățica de pâine pe care unii trecători miloși i-o dădeau din când în când.*

*Ea era însă o fetiță bună și credincioasă. Și, cum era părăsită de toată lumea, plecă, cu Dumnezeu în gând, pe câmp, la voia întâmplării. La un moment dat se întâlni cu un om sărac care-i spuse:*

* *Dă-mi și mie ceva de mâncare, sunt mort de foame! Ea îi dădu ultima bucățică de pâine ce-o avea la ea, apoi zise: „Dumnezeu să te binecuvânteze!” și plecă mai departe.*

*În drum întâlni un copil care-i spuse:*

* *Mi-e tare frig la cap, dă-mi ceva să mă acopăr! Fetița nu stătu mult pe gânduri, își luă căciulița de pe cap și i-o dădu.*

*Și iar apăru un copil gol-goluț, tremurând de frig. Îi dădu hăinuța ei și plecă mai departe. Ajunse într-o pădure pe înserat; o femeie sărmană veni la ea și fetița îi dădu și cămășuța pe care o mai avea, gândind: „E noapte, nu mă vede nimeni, pot să stau și bezbrăcată.”*

*Și, cum stătea ea așa, deodată văzu deasupra capului o ploaie de stele care, când cădeau pe pământ, se prefăceau în monezi de aur. Din cer îi căzu la picioare o tunică țesută din fir de aur și un inel prețios. Ea îmbrăcă tunica, își puse inelul pe deget, apoi începu să adune monedele de aur; deveni, astfel, foarte bogată ...”*

(Frații Grimm – *Ploaia de stele*)

**A. (20p)**

1. Precizează numărul de litere și de sunete pentru cuvintele: *căciulița,începu*. ***(4p***)

2. Extrage din text un cuvânt care conține diftong și un cuvânt care conține hiat. (***4p***)

3. Construiește o propoziție dezvoltată, afirmativă, formată din cinci termeni, în care subiectul să fie substantivul *fetița*, iar predicatul să fie *un verb la timpul viitor*. ***(4p)***

4. Identifică un cuvânt cu sens propriu de bază și un cuvânt cu sens figurat din textul dat. (***4p***)

5. Alcătuiește câte un enunț în care următoarele cuvinte să se scrie altfel decât în text: *mai, decât*.(***4p***)

**B. (25p)**

Scrie o compunere, de cel puțin 150 de cuvinte, în care să-ți imaginezi o continuare a fragmentului dat, povestind o întâmplare în care să fie implicat un prinț.

În compunere ta, vei avea în vedere:

- continuarea, din perspectivă originală, a acțiunii fragmentului dat;

- folosirea narațiunii, descrierii și a dialogului;

- adecvarea conținutului la cerință;

- să te încadrezi în limita de spațiu indicată;

Vei primi ***15 puncte pentru conținut***, ***10 puncte pentru redactare*** (marcarea corectă a paragrafelor – 1p; coerenţa textului- 2p; proprietatea termenilor folosiți – 2p; corectitudine gramaticală – 1p; claritatea exprimării ideilor-1p; respectarea normelor de ortografie şi punctuaţie- 1p; , aşezarea corectă a textului în pagină -1p, lizibilitatea -1p).

**Notă!** *Compunerea nu va fi precedată de titlu sau de motto. Punctajul pentru redactare se acordă doar în cazul în care compunerea are minimmum 150 de cuvinte și dezvoltă subiectul propus.*